Марта 1941, након вести од приступању Краљевине Југославије Тројном пакту, а потом и вести о војном пучу, обарању Владе Цветковић-Мачек и свргавању кнеза-намесника Павла Карађорђевића, у више места Косова и Метохије избиле су манифестације подршке војном пучу. Узвикујући пароле "Боље гроб него роб", "Живела независна Југославија", "Бранићемо земљу", "Војска с народом" и сл, грађани Приштине, Ђаковице, Призрена, Косовске Митровице, Урошевца, Гњилана протествовали су против приступања Тројном пакту и давали подршку војсци, која је извршила пуч. Најмасовније манифестације биле су у Пећи, где се окупило око 10.000 грађана из Пећи и околине. Прилику за јавно обраћањем грађанима, искористили су и комунисти па су на демонстрацијама у Пећи говорили Боро Вукмировић и Павле Јовићевић истичући да није завршена борба против профашистичке Владе и да широке народне масе треба да се изборе за слободу и демократска права. Убрзо потом Обласни комитет КПЈ за Косово и Метохију позвао је чланове и симпатизер КПЈ да се укључе у одбрану земље и добровољно пријаве у војску. Свима је саветовано да се јаве у 56. пешадијски пук у Ђаковици.